ประกันส่ายหน้าชิงสต๊อกข้าวรัฐ
อคส.ต้องเชิญเสนอราคาเบี้ยเพิ่มคุ้มครองน้ำท่วมยันพายุ
19 ส.ค. 2554

อคส.ต้องเชิญเสนอราคาเบี้ยเพิ่มคุ้มครองน้ำท่วมยันพายุ
บริษัทประกันวินาศภัยเมินชิงงานประกันสต๊อกข้าว อคส.เสี่ยงสูง 
แหล่งข่าวจากสมาคมประกันวินาศภัย เปิดเผยว่า นายอนุกูล แต้มประเสริฐ ผู้อำนวยการ องค์การคลังสินค้า (อคส.) ส่งหนังสือถึงสมาคมประกันวินาศภัย เพื่อแจ้งให้บริษัทประกันภัยทราบว่าขณะนี้ ทาง อคส. ได้รับสมัครผู้รับประกันภัยสต๊อกข้าวสารในคลังสินค้ากลาง โดยต้องการความคุ้มครองประกันอัคคีภัย โจรกรรม 
นอกจากนี้ ยังต้องการให้บริษัทประกันภัยให้ความคุ้มครองภัยเพิ่มเติมภัยที่เกิดจากลมพายุ ภัยเนื่องจากน้ำ และภัยน้ำท่วม 
แหล่งข่าวเปิดเผยว่า ทรัพย์สินที่ต้องการทำประกันภัย มีข้าวสารบรรจุกระสอบป่าน โครงการแทรกแซงตลาดรับซื้อข้าวเปลือกปี 2552/53 จำนวน 2.25 แสนกระสอบ โดยมีน้ำหนักรวมกระสอบละประมาณ 100.7 กิโลกรัม คิดเป็นมูลค่าทุนประกันภัย 314.78 ล้านบาท และข้าวสารบรรจุกระสอบป่าน โครงการแทรกแซงตลาดรับซื้อข้าวเปลือกในราคาเกณฑ์กลางอ้างอิงปี 2553/54 จำนวนประมาณ 1.65 ล้านกระสอบ แต่ยังไม่มีสินค้าเข้าเก็บ ซึ่ง อคส.จะแจ้งเมื่อรับมอบข้าวสารเข้าคลังสินค้า
“ถ้าเป็นงานอื่น มีการแข่งขันชิงลูกค้ากันค่อนข้างแรง แต่งานนี้ไม่มีใครเสนอตัวเข้าไปเลย เพราะความเสี่ยงสูง ที่ผ่านมามีปัญหาเรื่องสินค้าในสต๊อกหาย หรือเสียหาย และยังให้เพิ่มความคุ้มครองภัยน้ำท่วม ภัยเนื่องจากน้ำ และลมพายุด้วย ซึ่งต้องทราบสถิติน้ำท่วมในแต่ละพื้นที่ที่คลังสินค้าตั้งอยู่ว่าเป็นอย่างไร ราคาเบี้ยจะแตกต่างกันไป ทาง อคส.ให้เสนอราคาเข้าไปภายในวันที่ 18 พ.ค.ที่ผ่านมา แต่เราไม่ทราบว่ามีใครเสนอตัวบ้าง” แหล่งข่าวจากสมาคมประกันวินาศภัย เปิดเผย
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ กล่าวว่า บริษัทไม่ได้รับประกันภัยสต๊อกข้าวของ อคส. บริษัทประกันภัยที่จะเข้าไปรับประกันภัยคงต้องจัดหาบริษัทประกันภัยต่อเข้ามารองรับเอง 
นายวิชัย สันติมหกุลเลิศ รองผู้จัดการใหญ่ บริษัท มิตซุย สุมิโตโม อินชัวรันซ์ กล่าวว่า บริษัทไม่ได้เสนอตัวเข้าไปรับประกันภัยสต๊อกข้าวสารของ อคส.เนื่องจากระยะเวลาที่ให้เสนอราคามีความกระชั้นชิดเกินไป ไม่มีเวลาไปตรวจสอบคลังสินค้าเพื่อพิจารณารับประกันภัย จึงไม่สามารถคำนวณเบี้ยประกันภัยได้
“หากบริษัทที่เขามีสาขาอยู่ในพื้นที่นั้นๆ เขาอาจจะทำทันก็ได้ เพราะอยู่ไม่ไกล แต่เราไม่มีสาขา” นายวิชัย กล่าว